題顔魯公畫像
作者：徐俯
朝代：宋

paragraphs: 公生開元間，壯及天寶亂。
捐軀范陽兵，竟死蔡州叛。
其賢似魏徴，天下非貞觀。
四帝數十年，一身逢百難。
少時讀書史，此事心已斷。
老來鬢髪衰，慨歎功名晚。
嗟哉忠義徒，捷去不可緩。
初無當年悲，只令後世歎。
一朝絕霖雨，南畝常亢旱。
小人計雖得，斯民蓋塗炭。
長歌永君節，千載勇夫愞。
敬書子張紳，庶幾古人半。